ཆ༽ ༈ «ཚེ་སྒྲུབ་ཟབ་མོ་ལྕགས་ཀྱི་རྒྱ་མདུད་ལས༔ སྔོན་འགྲོའི་གསོལ་འདེབས་དབང་ལྷུན་གཟི་འབར་བཞུགས་སོ༔» འཆི་མེད་རིག་འཛིན་ཚེ་ཡི་ལྷ་ལ་འདུད༔ «ཚེ་སྒྲུབ་ཡང་སྙིང་འདུས་པ་ལྕགས་ཀྱི་རྒྱ་མདུད་ཀྱི་སྔོན་དུ་འགྲོ་བ་ཐེག་པ་སྤྱི་རིམ་སྐྱབས་ཡུལ་བརྒྱུད་འདེབས་ནི༔» ཨེ་མ་ཧོཿ འོག་མིན་རྣམ་དག་བཀོད་པའི་ཕོ་བྲང་ནས༔ ཆོས་སྐུ་སྣང་མཐའ་ཚེ་བདག་ཡབ་ཡུམ་ལ༔ གསོལ་བ་འདེབས་སོ་འཆི་མེད་རིག་འཛིན་སྩོལ༔ ཕུང་ཁམས་འཇའ་ལུས་འགྲུབ་པར་བྱིན་གྱིས་རློབས༔ དབྱིངས་རིག་མཁའ་སྤྱོད་གསང་བའི་ཕོ་བྲང་ནས༔ གཙོ་མོ་ཚེ་འཛིན་མཁའ་འགྲོ་སྡེ་ལྔ་ལ༔ གསོལ་བ་འདེབས་སོ་འཆི་མེད་རིག་འཛིན་སྩོལ༔ ཕུང་ཁམས་འཇའ་ལུས་འགྲུབ་པར་བྱིན་གྱིས་རློབས༔ རྔ་ཡབ་པདྨ་འོད་ཀྱི་ཕོ་བྲང་ནས༔ མཚུངས་མེད་གུ་རུ་པདྨ་ཡབ་ཡུམ་ལ༔ གསོལ་བ་འདེབས་སོ་འཆི་མེད་རིག་འཛིན་སྩོལ༔ ཕུང་ཁམས་འཇའ་ལུས་འགྲུབ་པར་བྱིན་གྱིས་རློབས༔ བོད་ཡུལ་ཡང་རྫོང་ཤེལ་བྲག་གནས་མཆོག་ནས༔ གནུབས་བན་བུདྡྷ་ཛྙཱ་ན་ཡབ་ཡུམ་ལ༔ གསོལ་བ་འདེབས་སོ་འཆི་མེད་རིག་འཛིན་སྩོལ༔ ཕུང་ཁམས་འཇའ་ལུས་འགྲུབ་པར་བྱིན་གྱིས་རློབས༔ བརྡ་བཞི་བཀའ་བབ་ལུང་བསྟན་ཕོ་བྲང་ནས༔ རིག་འཛིན་གར་དབང་གནམ་ལྕགས་རྡོ་རྗེ་ལ༔ གསོལ་བ་འདེབས་སོ་འཆི་མེད་རིག་འཛིན་སྩོལ༔ ཕུང་ཁམས་འཇའ་ལུས་འགྲུབ་པར་བྱིན་གྱིས་རློབས༔ འཆི་མེད་མཁའ་འགྲོ་རྡོ་རྗེའི་སྙིང་ཕུག་ནས༔ ཟབ་ཆོས་ཡང་སྙིང་ལྕགས་ཀྱི་རྒྱ་མདུད་ལ༔ གསོལ་བ་འདེབས་སོ་འཆི་མེད་རིག་འཛིན་སྩོལ༔ ཕུང་ཁམས་འཇའ་ལུས་འགྲུབ་པར་བྱིན་གྱིས་རློབས༔ ཟབ་རྒྱ་བཀའ་གཏད་སྐྱོང་བའི་ཕོ་བྲང་ནས༔ བཀའ་སྐྱོང་དམ་ཅན་གཏེར་གྱི་བདག་པོ་ལ༔ གསོལ་བ་འདེབས་སོ་འཆི་མེད་རིག་འཛིན་སྩོལ༔ ཕུང་ཁམས་འཇའ་ལུས་འགྲུབ་པར་བྱིན་གྱིས་རློབས༔ བརྒྱུད་པའི་བླ་མ་རིག་འཛིན་རྩ་གསུམ་འདུས༔ ཐུགས་རྗེའི་བྱིན་རླབས་གཟི་བྱིན་མཆོག་གཡོ་བའི༔ ནུས་ཆེན་བརྩེ་བའི་དབང་བཞི་དེང་བསྐུར་ནས༔ ནམ་ཡང་མི་ཤིགས་རྡོ་རྗེའི་སྐུར་གྱུར་ཏེ༔ འོད་གསལ་འཇའ་ལུས་གཟུགས་མཆོག་དེར་གནས་ཤོག༔ ཨོྃ་ཧྲཱིཿཨཱ་ཡུརྫྙཱ་ན་མ་མ་པ་ཤཾ་ཀུ་རུ་ཡེ་སྭཱ་ཧཱ༔ «ཞེས་སྔོན་འགྲོའི་གསོལ་འདེབས་རྫོགས་ནས་མི་དམིགས་ཏིང་འཛིན་གྱི་དབང་བཞི་བླངས༔» ས་མ་ཡ༔ «གཏེར་རྒྱ༔ སྦས་རྒྱ༔ ཟབ་རྒྱ༔ གཏད་རྒྱ༔ ཨོ་རྒྱན་རྩ་གསུམ་གླིང་པ་ཆོས་ཀྱི་རྒྱ་མཚོས་མཁའ་འགྲོ་སྙིང་ཕུག་ནས་གདན་དྲངས་པའོ།། །། »